PMIndiaData/PMIndiaSum huggingface dataset:
पूर्व राष्‍ट्रपति श्री प्रणब मुखर्जी ने अपने राष्‍ट्रपति कार्यकाल के आखिरी दिन प्रधानमंत्री से मिले पत्र को लोगों से साझा किया

पूर्व राष्‍ट्रपति श्री प्रणब मुखर्जी ने अपने राष्‍ट्रपति कार्यकाल के आखिरी दिन प्रधानमंत्री मोदी से मिले पत्र को लोगों से साझा किया है। उन्होंने कहा है कि प्रधानमंत्री के लिखे पत्र ने उनके मन को छू लिया है। पत्र के अंग्रेजी मूलपाठ का हिन्‍दी अनुवाद इस प्रकार है: नई दिल्‍ली 24 जुलाई, 2017 प्रिय प्रणब दा, अब जबकि आप अपनी एक नयी यात्रा के दौर की शुरुआत कर रहे हैं तो मैं राष्‍ट्र को समर्पित आपके योगदान खासतौर पर पिछले पांच सालों में देश के राष्‍ट्रपति के रूप में किये गए आपके योगदान के लिए सराहना और कृतज्ञता का भाव व्‍यक्त करता हूं। आपकी सरलता, ऊंचे सिद्धांतों और असाधारण नेतृत्‍व ने हम सबको प्रेरित किया है। तीन साल पहले मैं एक बाहरी व्‍यक्ति के तौर पर नई दिल्‍ली आया था। मेरे सामने विशाल और चुनौतीपूर्ण काम थे। इस दौर में आप हमेशा मेरे लिए एक पितातुल्‍य मार्गदर्शक रहे। आपकी बुद्धिमत्‍ता, आपके मार्गदर्शन और व्‍यक्तिगत स्‍नेह ने मुझे आत्‍मविश्‍वास और शक्ति दी है। यह सर्वविदित है कि आप ज्ञान का एक भंडार हैं। नीति से राजनीति, आर्थिक मामले से विदेशी मामले, सुरक्षा के विषयों से राष्‍ट्रीय और वैश्विक महत्‍व के विषयों सहित विभिन्‍न मामलों पर आपकी विद्वता से मैं हमेशा आश्‍चर्यचकित होता रहा हूँ | आपके बौद्धिक कौशल ने निरन्‍तर मेरी सरकार और मेरी मदद की है। आप मेरे लिए अत्‍यन्‍त स्‍नेही और ध्‍यान रखने वाले व्‍यक्ति रहे हैं। दिनभर चलने वाली बैठकों या प्रचार अभियान यात्रा के बाद आपका ऐसा एक फोन कॉल मुझमें ताजगी और ऊर्जा भर देने के लिए पर्याप्‍त होता था, जिसमें आप कहते थे, ‘मैं आशा करता हूं कि आप अपने स्‍वास्‍थ्‍य का ध्‍यान रख रहे हैं’। प्रणब दा, हमारी राजनीतिक यात्राओं ने अलग-अलग दलों में आकार लिये| समय-समय पर हमारी विचारधाराएं भिन्‍न रही हैं। हमारे अनुभव भी अलग-अलग हैं। मेरा प्रशासनिक अनुभव मेरे राज्‍य से था जबकि आपने दशकों तक राष्‍ट्रीय नीति और राजनीति को देखा है। इसके बावजूद, आपकी बौद्धिकता और बुद्धिमत्‍ता में ऐसी ताकत है कि हम तालमेल के साथ मिलकर काम करने में समर्थ थे। अपनी राजनीतिक यात्रा और राष्‍ट्रपति काल के दौरान, आपने राष्‍ट्र की खुशहाली को अन्य सभी चीजों से ऊपर रखा। आपने उन पहलों और कार्यक्रमों के लिए राष्‍ट्रपति भवन के दरवाजे खोल दिए, जो नवीन खोजों और भारत के युवाओं की प्रतिभा के लिए महत्‍वपूर्ण थे। आप नेताओं की उस पीढ़ी से हैं जिसके लिए राजनीति समाज की नि:स्‍वार्थ सेवा का एक माध्यम है। भारत की जनता के लिए आप प्रेरणा का एक महान स्रोत हैं। भारत हमेशा आप पर गर्व करेगा कि आप एक ऐसे राष्‍ट्रपति रहे, जो एक विनम्र जनसेवक और असाधारण नेता भी हैं। आपकी विरासत हमारा निरंतर मार्गदर्शन करेगी। हम आपके सबको साथ लेकर चलने वाले लोकतांत्रिक दृष्टिकोण से निरंतर शक्ति प्राप्‍त करते रहेंगे, जिसे आपने अपने लम्‍बे और उत्‍कृष्‍ट सार्वजनिक जीवन में संजोया है। अब जबकि आप अपने जीवन के एक नये चरण में प्रवेश कर रहे हैं, आपके भविष्‍य के प्रयासों के लिए मेरी ओर से शुभकामनाएं हैं। आपके समर्थन, प्रोत्‍साहन, मार्गदर्शन और प्रेरणा के लिए मैं आपको एक बार फिर धन्‍यवाद देता हूं। मैं आपके उन अत्‍यंत प्यारे शब्‍दों के लिए भी आपको धन्‍यवाद देता हूं, जो आपने कुछ दिन पूर्व संसद में विदाई कार्यक्रम में मेरे बारे में बोले थे। राष्‍ट्रपति जी, आपके प्रधानमंत्री के रूप में आपके साथ काम करना मेरे लिए एक सम्‍मान की बात रही है। पत्र की प्रति आप नीचे देख सकते है:
प्रधानमंत्री ने कार्तिक पूर्णिमा और देव दीपावली के अवसर पर देशवासियों को शुभकामनाएं दीं

प्रधानमंत्री श्री नरेन्द्र मोदी ने कार्तिक पूर्णिमा और देव दीपावली के अवसर पर देशवासियों को शुभकामनाएं दी हैं। अपने एक ट्वीट में, प्रधानमंत्री ने कहा; “भारत की प्राचीन संस्कृति, अध्यात्म और परंपरा के प्रतीक पर्व कार्तिक पूर्णिमा एवं देव दीपावली की हार्दिक शुभकामनाएं। पवित्र स्नान और दीपदान से जुड़ा यह अवसर हर किसी के जीवन में नई ऊर्जा का संचार करे।”
प्रधानमंत्री 9 अप्रैल 2021 को डॉ. हरेकृष्ण महताब द्वारा लिखी पुस्तक ओडिशा इतिहास के हिंदी संस्करण का लोकार्पण करेंगे

प्रधानमंत्री श्री नरेन्द्र मोदी ‘उत्कल केशरी’ डॉ. हरेकृष्ण महताब द्वारा लिखित पुस्तक ‘ओडिशा इतिहास’ का हिंदी अनुवाद का लोकार्पण 9 अप्रैल 2021 को अंबेडकर इंटरनेशनल सेंटर, जनपथ, नई दिल्ली से दोपहर 12 बजे करेंगे। अब तक ओड़िया और अंग्रेजी में उपलब्ध इस पुस्तक का हिंदी में अनुवाद श्री शंकरलाल पुरोहित द्वारा किया गया है। केंद्रीय मंत्री श्री धर्मेंद्र प्रधान और कटक के सांसद श्री भर्तृहरि महताब (एलएस) भी इस अवसर पर उपस्थित रहेंगे। हिंदी संस्करण के विमोचनका आयोजन हरेकृष्ण महताब फाउंडेशन द्वारा किया गया है। लेखक के बारे में— डॉ. हरेकृष्ण महताब भारतीय स्वतंत्रता आंदोलन में एक महत्वपूर्ण शख्सियत थे। उन्होंने 1946 से 1950 तक और 1956 से 1961 तक ओडिशा के मुख्यमंत्री के रूप में भी कार्य किया। उन्होंने अहमद नगर किला जेल में ‘ओडिशा इतिहास' पुस्तक लिखी, जहां उन्हें 1942-1945 के दौरान दो साल से अधिक समय तक जेल में रखा गया।
प्रधानमंत्री और नीदरलैंड्स के प्रधानमंत्री मार्क रूट ने सोशल मीडिया पर एक-दूसरे से डच और हिंदी में बात की

नीदरलैंड्स के प्रधानमंत्री मार्क रूट और प्रधानमंत्री नरेंद्र मोदी ने सोशल मीडिया पर एक दूसरे से अनोखे ढंग से बात की। श्री मार्क रूट फिलहाल भारत की यात्रा पर हैं। प्रधानमंत्री मोदी ने डच भाषा में प्रधानमंत्री का स्‍वागत किया। श्री रूट ने हिंदी में जवाब दिया। दोनों नेताओं ने एक दूसरे से मुलाकात के बारे में उत्‍साह प्रकट किया तथा दोनों देशों के संबंधों के मजबूत होने की आशा प्रकट की। प्रधानमंत्री रूट ने ट्वीट किया – भारत पहुंचा, आपसे मुलाकात के बारे में उत्‍साहित, नीदरलैंड्स-भारत मैत्री की कुछ अच्‍छी तस्‍वीरें प्रधानमंत्री मोदी का डच भाषा में जवाब – भारत में स्‍वागत @ मिनप्रेस । बेजोएक लेग्‍ट डि बेसिस वूर नॉग स्‍टेरकेरे रिलेटीज टुस्‍सेन #,एनएल इंडिया इक किज्‍क यूइट नार ओनजे ओन्‍टमोइटिंग हिंदी भारत में स्‍वागत है @ मिनप्रेस ! आपकी यात्रा भारत और नीदरलैंड्स के मजबूत रिश्‍ते की बुनियाद रखेगी। आपसे मुलाकात के लिए उत्‍सुक प्रधानमंत्री रूट ने हिंदी में जवाब दिया – नमस्‍ते भारत । मैं आपके सुंदर और जीवंत देश में आकर बहुत खुश हूं। अपनी यात्रा और प्रधानमंत्री @ नरेंद्र मोदी से भेंट को लेकर उत्‍साहित हूं। दोनों भाषाओं में इस बातचीत की सोशल मीडिया पर व्‍यापक सराहना की गई है।
प्रधानमंत्री ने इस्वातिनी साम्राज्य के प्रधानमंत्री अंब्रोस मांडवुलो डलामिनी के निधन पर शोक जताया

प्रधानमंत्री श्री नरेन्द्र मोदी ने इस्वातिनी साम्राज्य के प्रधानमंत्री अंब्रोस मांडवुलो डलामिनी के निधन पर गहरा शोक जताया है। एक ट्वीट में, प्रधानमंत्री ने कहा, “प्रधानमंत्री अंब्रोस मांडवुलो डलामिनी के दुखद निधन पर इस्वातिनी साम्राज्य के लोगों और सरकार के प्रति मेरी गहरी संवेदनाएं। हमारी प्रार्थनाएं शोक संतृप्त परिवार के साथ हैं।”
मंत्रिमंडल ने न्‍यायिक सहयोग के क्षेत्र में भारत और जांबिया के बीच समझौता ज्ञापन को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीयमंत्रिमंडल ने न्‍यायिक सहयोग के क्षेत्र में भारत और जांबिया के बीच समझौता ज्ञापन को स्‍वीकृति दे दी है। हाल के वर्षों में भारत और जांबिया के बीच साम‍ाजिक,सांस्‍कृतिक और वाणिज्‍यक संबंध सार्थक दिशा में विकसित हुए हैं। न्‍याय के क्षेत्र में सहयोग समझौते पर हस्‍ताक्षर से दोनों देशों के बीच बेहतर संबंध और मजबूत होंगे और न्‍यायिक सुधारों को नई दिशा मिलेगी।
प्रधानमंत्री 19 फरवरी को केरल में बिजली और शहरी क्षेत्र की प्रमुख परियोजनाओं का उद्घाटन और शिलान्यास करेंगे

प्रधानमंत्री श्री नरेन्द्र मोदी 19 फरवरी 2021 को शाम 4:30 बजे वीडियो कॉन्फ्रेंसिंग के माध्यम से केरल में बिजली और शहरी क्षेत्र की प्रमुख परियोजनाओं का उद्घाटन और शिलान्यास करेंगे। इस अवसर पर केरल के मुख्यमंत्री के साथ-साथ केन्द्रीय विद्युत राज्य मंत्री (स्वतंत्र प्रभार) और नई एवं नवीकरणीय ऊर्जाऔर आवास व शहरी मामलों के केंद्रीय राज्य मंत्री भी उपस्थित रहेंगे। पुगलुर – त्रिशूर पावर ट्रांसमिशन परियोजना प्रधानमंत्री 320 केवी पुगलुर (तमिलनाडु) – त्रिशूर (केरल) बिजली संचरण परियोजना का उद्घाटन करेंगे। यह एक वोल्टेज सोर्स कन्वर्टर (वीएससी) आधारित हाई वोल्टेड डायरेक्ट करेंट (एचवीडीसी) परियोजना है और इसमें भारत का पहला एचवीडीसी लिंक है जिसमें अत्याधुनिक वीएससी तकनीक का इस्तेमाल किया गया है। 5070 करोड़ रुपये की लागत से निर्मित, यह पश्चिमी क्षेत्र से 2000 मेगावाट बिजली भेजने की सुविधा प्रदान करेगा और केरल के लोगों के लिए लोड में वृद्धि को पूरा करने में मदद करेगा। इस वीएससी आधारित प्रणाली में ओवरहेड लाइनों के साथ एचवीडीसी एक्सएलपीई (क्रॉस लिंक्ड पॉलिएथिलीन) केबल का एकीकरण होता है और पारंपरिक एचवीडीसी प्रणाली की तुलना में 35-40 प्रतिशत कम जमीन की जरूरत होती है। कासरगोड सौर ऊर्जा परियोजना प्रधानमंत्री 50 मेगावाट कासरगोड सौर ऊर्जा परियोजना को राष्ट्र को समर्पित करेंगे। इसे राष्ट्रीय सौर ऊर्जा मिशन के तहत विकसित किया गया है। कासरगोड जिले के पिवलीक, मींजा और चिप्पर गांवों में 250 एकड़ से ज्यादा जमीन पर फैली इस परियोजना का निर्माण केंद्र सरकार के करीब 280 करोड़ रुपये की मदद से किया गया है। एकीकृत कमान और नियंत्रण केंद्र प्रधानमंत्री तिरुवनंतपुरम में एकीकृत कमान और नियंत्रण केंद्र की आधारशिला रखेंगे। 94 करोड़ रुपये की लागत से बनने वाले इस केंद्र की स्थापना का मकसद तिरुवनंतपुरम नगर निगम के लिए स्मार्ट सॉल्यूशंस उपलब्ध कराना है। साथ ही यह आपातकालीन परिस्थितियों में समन्वित कार्रवाई के केंद्र के रूप में काम करेगा। स्मार्ट सड़क परियोजना प्रधानमंत्री तिरुवनंतपुरम में स्मार्ट सड़क परियोजना की आधारशिला रखेंगे। 427 करोड़ रुपये की अनुमानित लागत की यह परियोजना तिरुवनंतपुरम की मौजूदा 37 किमी सड़कों को विश्व स्तरीय स्मार्ट सड़कों में बदलेगी जिसमें सड़क और जंक्शन में सुधार के साथ-साथ पोल से गए तारों आदि को जमीन के अंदर से किया जाना शामिल है। अरुविकारा में जल प्रशोधन संयंत्र प्रधानमंत्री एएमआरयूटी मिशन के तहत अरुविकारा में बने 75 एमएलडी (मिलियन लीटर प्रतिदिन) जल प्रशोधन संयंत्र का उद्घाटन करेंगे। यह तिरुवनंतपुरम के लोगों के लिए पीने के पानी की आपूर्ति को बढ़ावा देगा और अरुविकारा में मौजूदा प्रशोधन संयंत्रों में रखरखाव कार्य चलने की स्थिति में शहर में पीने की पानी की आपूर्ति को बनाए रखने में मदद करेगा।
प्रधानमंत्री ने गुजरात के अंबाजी तीर्थधाम में श्रद्धालुओं से साउंड एंड लाइट शो में भाग लेने का आग्रह किया

प्रधानमंत्री श्री नरेन्द्र मोदी ने गुजरात के अंबाजी तीर्थधाम में श्रद्धालुओं से साउंड एंड लाइट शो में भाग लेने का आग्रह किया है। उन्होंने बताया कि वहां आज शाम 7 बजे से 51 शक्तिपीठों का परिक्रमा महोत्सव शुरू हो रहा है। साउंड एंड लाइट शो में हमारे पुराणों को दिखाया जाएगा। एक ट्वीट में प्रधानमंत्री ने कहा; "गुजरात के अंबाजी तीर्थधाम में श्रद्धालुओं के लिए बहुत ही शुभ अवसर आया है। आज शाम 7 बजे से यहां 51 शक्तिपीठों का परिक्रमा उत्सव शुरू हो रहा है, जिसमें हमारे पुराणों की आकर्षक प्रस्तुति से जुड़ा लाइट एंड साउंड शो भी शामिल है। मेरा आग्रह है कि आप सभी इस भव्य अनुष्ठान के सहभागी बनें।"
सचिवों के समूह ने प्रधानमंत्री के समक्ष विचार और सुझाव प्रस्‍तुत किए

सचिवों के एक समूह ने प्रधानमंत्री श्री नरेन्‍द्र मोदी के समक्ष ‘स्‍वस्‍थ भारत, शिक्षित भारत’ पर अपने विचार और सुझाव प्रस्‍तुत किए। प्रधानमंत्री ने शासन के विभिन्‍न क्षेत्रों में परिवर्तनकारी बदलावों के लिए अपने शीर्ष नौकरशाहों से विचारों को साझा करने का आह्वान किया था। इस मौके पर केंद्रीय मंत्री श्री राजनाथ सिंह, श्री मनोहर पर्रिकर और नीति आयोग के उपाध्‍यक्ष श्री अरविंद पनगढि़या उपस्थित थे। प्रस्‍तुतिकरण के बाद दर्शक दीर्घा में बैठे कई सदस्‍यों ने इस विषय पर अपने सुझाव और टिप्‍प्‍णियां रखीं। अब तक सचिवों के कुल चार समूहों ने प्रधानमंत्री के समक्ष प्रस्‍तुतिकरण दिया है।
बिल गेट्स ने टीके की 200 करोड़ खुराक के आंकड़े को पार करने के लिए प्रधानमंत्री को बधाई दी

प्रधानमंत्री श्री नरेन्द्र मोदी ने भारत के टीकाकरण अभियान को बढ़ावा देने में वैज्ञानिकों, डॉक्टरों और नर्सों के सामूहिक प्रयासों की सराहना की है। प्रधानमंत्री ने बिल गेट्स के बधाई संदेश वाले ट्वीट के जवाब में ट्वीट किया: “भारत का टीकाकरण अभियान गति और पैमाने की दृष्टि से बहुत बड़ा है। यह अभियान वैज्ञानिकों, डॉक्टरों और नर्सों सहित कई लोगों के सामूहिक प्रयासों से संचालित हुआ है। साथ ही, भारत के लोगों ने विज्ञान में उल्लेखनीय भरोसा जताया है और समय पर अपनी खुराकें ली हैं।”
मंत्रिमंडल ने सरहिंद फीडर नहर और राजस्थान फीडर नहर को दुरुस्त करने के लिए 825 करोड़ रुपये की वित्तीय सहायता को मंजूरी दी

इन दोहरी परियोजनाओं से पंजाब में मुक्तसर, फरीदकोट और फिरोजपुर में जलभराव को रोका जाएगा प्रधानमंत्री श्री नरेन्द्र मोदी की अध्यक्षता में मंत्रिमंडल ने 5 वर्षों (2018-19 से 2022-23) के दौरान राजस्थान फीडर नहर और सरहिंद फीडर नहर को दुरुस्त करने के लिए क्रमश: 620.42 करोड़ रुपये और 205.758 करोड़ रुपये की केन्द्रीय सहायता को मंजूरी दे दी। सरहिंद फीडर को आरडी 119700 से 447927 तक तथा राजस्थान फीडर को 179000 से पंजाब के 496000 तक दुरुस्त किया जाएगा। प्रभाव: 1. इन दोहरी परियोजनाओं के कार्यान्वयन से दक्षिण-पश्चिम पंजाब में मुक्तसर, फरीदकोट और फिरोजपुर जिलों में 84800 हेक्टेयर भूमि में जलभराव की समस्या को हल करने में मदद मिलेगी। 2. इन परियोजनाओं के कार्यान्वयन से दक्षिण-पश्चिम पंजाब में जलभराव की समस्या को दूर करने और इन दोनों नहरों में जलप्रवाह/जल उपलब्धि बढ़ाने में मदद मिलेगी। 3. राजस्थान फीडर को दुरुस्त करने से 98,739 हेक्टेयर भूमि और सरहिंद फीडर को दुरुस्त करने से 69,086 हेक्टेयर भूमि के लिए स्थिर/संशोधित सिंचाई व्यवस्था से क्षेत्र के किसानों को लाभ होगा। खर्चः • राजस्थान फीडर और सरहिंद फीडर को केन्द्रीय सहायता के लिए वित्तपोषण एलटीआईएफ के तहत 99 पीएमकेएसवाई-एआईबीपी के वित्तपोषण की मौजूदा प्रणाली के अंतगर्त नबार्ड के जरिए किया जाएगा। • केन्द्रीय जल आयोग द्वारा परियोजनाओं की मौजूदा निगरानी प्रणाली के अलावा इन परियोजनाओं के संपूर्ण कार्यान्वयन की निगरानी करने के लिए एक विशेषज्ञ परियोजना समीक्षा समिति का गठन किया जा सकता है। • 2015 पीएल के आधार पर सरहिंद फीडर नहर को दुरुस्त करने की स्वीकृत लागत 671.478 करोड़ रुपये और राजस्थान फीडर नहर की स्वीकृत लागत 1305.267 करोड़ रुपये है। कुल अनुमानित लागत में 826.168 करोड़ रुपये केन्द्रीय सहायता के रूप में दिया जाएगा, जिसमें से 205.758 करोड़ रुपये सरहिंद फीडर को और 620.41 करोड़ रुपये राजस्थान फीडर को मिलेंगे। • सरहिंद फीडर और राजस्थान फीडर को दुरुस्त करने के लिए क्रमशः 671.478 करोड़ रुपये और 1305.26 करोड़ रुपये के संशोधित लागत अनुमान संबंधी निवेश क्लियरेंस 6 अप्रैल 2016 को मंजूर किया गया। • वर्ष 2016 के दौरान केन्द्रीय जल आयोग के अध्यक्ष के नेतृत्व में एक दल ने परियोजनाओं का जायजा लिया था। इसके बाद 2017 के दौरान केन्द्रीय जल आयोग के पूर्व अध्यक्ष श्री एबी पंड्या के नेतृत्व में एक अन्य दल ने परियोजनाओं का जायजा लिया। दलों ने सुधार कार्य शुरू करने का सुझाव दिया था। पंजाब सरकार ने भी 26 अप्रैल, 2018 को अपनी वित्तीय सहमति दे दी थी। पृष्ठभूमिः सरहिंद और राजस्थान फीडर हरिके हेड-वर्क्स के ऊपरी प्रवाह से कटकर निकलती हैं तथा राजस्थान से गुजरने से पहले पंजाब से गुजरती हैं। दोनों नहरों के किनारे समान है और इन्हें 1960 के दशक में निर्मित किया गया था। इनका निर्माण खड़ंजा (ईंट) द्वारा बनाया गया था, ताकि पंजाब और राजस्थान के कमान क्षेत्रों में पानी पहुंचाया जा सके। पंजाब सरकार ने सरहिंद और राजस्थान फीडरों के खड़ंजों में नुकसान होने के कारण पानी के रिसाव की सूचना दी थी। परिणाम स्वरूप इन नहरों में जलप्रवाह में कमी आ गयी थी और आस-पास के इलाकों में जलभराव की समस्या पैदा हो गयी थी। इसके कारण खेती को भारी नुकसान होने लगा था। परियोजना से जलभराव की समस्या दूर होगी और इन दोनों नहरों में जलप्रवाह/जल उपलब्धि बढ़ाने में मदद मिलेगी।
मंत्रिमंडल ने पेट्रोलियम और प्राकृतिक गैस मंत्रालय को आईईए बायो-एनर्जी टीसीपी का सदस्य बनने को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल को अवगत कराया गया कि पेट्रोलियम और प्राकृतिक गैस मंत्रालय 25 जनवरी, 2019 को आईईए बायो-एनर्जी टीसीपी का 25वां सदस्य बना है। इसके अन्य सदस्यों में ऑस्ट्रलिया, ऑस्ट्रिया, बेल्जियम, ब्राजील, कनाडा, क्रोएशिया, डेनमार्क, एस्तोनिया, फिनलैंड, फ्रांस, जर्मनी, आयरलैंड, इटली, जापान, कोरिया गणराज्य, नीदरलैंड, न्यूजीलैंड, नॉर्वे, दक्षिण अफ्रीका, स्वीडन, स्विटजरलैंड, इंग्लैंड, अमेरीका और यूरोपीय संघ शामिल हैं। बायो-एनर्जी (आईईए बायो-एनर्जी टीसीपी) संबंधी अंतर्राष्ट्रीय ऊर्जा एजेंसी सहयोग कार्यक्रम विभिन्न देशों के बीच सहयोग के लिए एक अंतर्राष्ट्रीय मंच है। इसका उद्देश्य बायो-एनर्जी अनुसंधान और विकास में राष्ट्रीय कार्यक्रमों वाले देशों के बीच सहयोग तथा सूचनाओं के आदान-प्रदान में सुधार करना है। आईईए बायो-एनर्जी टीसीपी, अंतर्राष्ट्रीय ऊर्जा एजेंसी (आईईए) के दायरे में काम करता है, जिसमें 30 मार्च, 2017 से भारत की स्थिति ‘सम्बद्ध’ की रही है। पेट्रोलियम एवं प्राकृतिक गैस मंत्रालय द्वारा आईईए बायो-एनर्जी टीसीपी में शामिल होने का प्रमुख उद्देश्य उन्नत बायो ईंधन के विपणन को सुविधा देना है, ताकि उत्सर्जन में कमी लाई जा सके और कच्चे तेल के आयात में कटौती हो सके। आईईए बायो-एनर्जी टीसीपी बायो एनर्जी अनुसंधान, प्रौद्योगिकी विकास, प्रदर्शन और नीति-विश्लेषण में अंतर्राष्ट्रीय सहयोग और सूचनाओं के आदान-प्रदान का मंच भी प्रदान करता है। इस संबंध में बायो-एनर्जी प्रौद्योगिकियों के अल्प और दीर्घकालिक तैनाती के लिए पर्यावरण, संस्थागत, प्रौद्योगिकिय, सामाजिक और बाजार बाधाओं को दूर करने पर ध्यान दिया जाता है। आईईए बायो-एनर्जी टीसीपी में अऩुसंधान एवं विकास कार्य सुपरिभाषित 3 वर्ष की अवधि के भीतर किया जाता है तथा इन कार्यक्रमों को ‘नियत कार्य’ कहा जाता है। हर वर्ष इन नियत कार्यों की जांच और मूल्यांकन किया जाता है तथा हर तीन वर्षों के दौरान नियत कार्य के विषय को दुरुस्त किया जाता है तथा नए नियत कार्य शुरू किये जाते हैं। पेट्रोलियम एवं प्राकृतिक गैस मंत्रालय जिन नियत कार्यों में भाग लेता है, उनमें सार्वजनिक क्षेत्र की तेल एवं विपणन कंपनियों के तकनीकी व्यक्ति भी योगदान देते हैं। आईईए बायो-एनर्जी टीसीपी में भागीदारी करने के लाभ साझा लागत और तकनीकी संसाधनों में सहयोग हैं। प्रयासों का दोहराव नहीं होता और राष्ट्रीय अनुसंधान एवं विकास क्षमताएं मजबूत होती हैं। उत्कृष्ट व्यवहारों, अनुसंधानकर्ताओं के नेटवर्क और व्यावहारिक कार्यान्वयन के साथ अनुसंधान के जुड़ाव संबंधी सूचनाओं का आदान-प्रदान भी होता है। अंतर्राष्ट्रीय एजेंसियों की संलिप्तता से मंत्रालय को बायो ईंधन सेक्टर में विश्व भर में होने वाले विकासों की जानकारी मिलती है। इसके कारण नवाचार कर्ताओं/ अनुसंधान कर्ताओं के साथ व्यक्तिगत बातचीत का अवसर मिलता है तथा उचित नीति ईको प्रणाली तैयार करने में मदद मिलती है। इसके अलावा आईईए बायो-एनर्जी टीसीपी का सदस्य बनने से भारत अन्य संबंधित नियत कार्यों में हिस्सा ले सकता है, जिनका संबंध बायो गैस, ठोस कचरा प्रबंधन, बायो परिशोधन इत्यादि है। इस संबंध में देश के अन्य मंत्रालय/ विभाग/ संगठन भी भाग ले सकते हैं।
प्रधानमंत्री ने विश्व रेडियो दिवस पर रेडियो के श्रोताओं और इस उत्कृष्ट माध्यम को समृद्ध करने वाले लोगों को बधाई दी

प्रधानमंत्री श्री नरेन्द्र मोदी ने विश्व रेडियो दिवस पर सभी रेडियो के श्रोताओं और इस उत्कृष्ट माध्यम को अपनी प्रतिभा और रचनात्मकता से समृद्ध करने वाले लोगों को बधाई दी है। ट्वीट के माध्यम से, प्रधानमंत्री ने कहा; "सभी रेडियो श्रोताओं और इस उत्कृष्ट माध्यम को अपनी प्रतिभा एवं रचनात्मकता से समृद्ध करने वालों को विश्व रेडियो दिवस की बधाई। चाहे घर हो, यात्रा हो अथवा कोई अन्य स्थान हो, रेडियो लोगों के जीवन का एक अभिन्न अंग बना रहता है। लोगों को आपस में जोड़ने का यह एक अद्भुत माध्यम है।" "#मन की बात कार्यक्रम के कारण, मैं बार-बार देखता हूं कि कैसे रेडियो सकारात्मकता साझा करने के साथ-साथ उन लोगों को पहचानने का एक बड़ा माध्यम हो सकता है जो दूसरों के जीवन में गुणात्मक परिवर्तन लाने में सबसे आगे हैं। मैं उन सभी को भी धन्यवाद देता हूं जो इस कार्यक्रम में योगदान देते हैं।"
केन्द्रीय मंत्रिमंडल ने ‘वन रैंक, वन पेंशन’ के तहत रक्षा बलों के कार्मिकों/पारिवारिक पेंशनभोगियों की पेंशन में अगले पुनरीक्षण को मंजूरी दी

माननीय प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने ‘वन रैंक, वन पेंशन’ (ओआरओपी) के तहत रक्षा बलों के कार्मिकों/पारिवारिक पेंशनभोगियों की पेंशन में अगले पुनरीक्षण को मंजूरी दे दी है। रक्षा बलों के पेंशनभोगी/पारिवारिक पेंशनभोगी को ओआरओपी प्रस्ताव के अनुरूप बढ़ी हुई पेंशन मिलेगी। मंत्रिमंडल का यह निर्णय दिनांक 01 जुलाई 2019 से ओआरओपी के तहत रक्षा बलों के कार्मिकों /पारिवारिक पेंशनभोगियों की पेंशन के पुनरीक्षण के प्रति भारत सरकार की वचनबद्धता को पूरा करेगा। पिछले पेंशनभोगियों की पेंशन कैलेंडर वर्ष 2018 में समान सेवा अवधि के साथ समान रैंक पर सेवानिवृत्त होने वाले रक्षा बलों के कार्मिकों की न्यूनतम पेंशन के औसत के आधार पर फिर से निर्धारित की जाएगी। इस औसत से अधिक पेंशन पाने वाले लोगों की पेंशन को संरक्षित किया जाएगा। यह लाभ युद्ध में शहीद सैन्य कर्मियों की विधवाओं और दिव्यांग पेंशनरों सहित पारिवारिक पेंशनरों को भी दिया जाएगा। यह युवाओं को सशस्त्र बलों में शामिल होने के लिए आकर्षित करेगा। बकाये का भुगतान चार छमाही किस्तों में किया जाएगा। हालांकि, विशेष/उदारीकृत पारिवारिक पेंशन पाने वालों और वीरता पुरस्कार विजेताओं सहित सभी पारिवारिक पेंशनरों को एक किस्त में बकाये का भुगतान किया जाएगा। अनुमानित वार्षिक वित्तीय प्रभाव की गणना 8450.04 करोड़ रुपये @ 31 प्रतिशत महंगाई राहत (डीआर) के रूप में की गई है। महंगाई राहत के अनुसार दिनांक 01 जुलाई 2019 से 31 दिसंबर 2021 तक के प्रभावी बकाये की गणना 19316.79 करोड़ रुपये के रूप में की गई है। पुराने ओआरओपी के लाभार्थियों सहित लगभग 2513002 रक्षा बलों के पेंशनभोगी/पारिवारिक पेंशनभोगी इससे लाभान्वित होंगे।
प्रधानमंत्री ने तमिलनाडु के कुछ हिस्‍सों में भारी वर्षा के कारण अनेक लोगों की मौत पर शोक व्‍यक्‍त किया

प्रधानमंत्री श्री नरेन्‍द्र मोदी ने तमिलनाडु के कुछ हिस्‍सों में हुई भारी वर्षा के कारण अनेक लोगों की मौत पर शोक व्‍यक्‍त किया है। प्रधानमंत्री ने कहा, ‘मेरी गहरी संवेदनाएं तमिलनाडु के कुछ हिस्सों में भारी वर्षा के कारण अपनी जान गंवाने वाले सभी लोगों के परिजनों के साथ हैं।’
प्रधानमंत्री ने ऑस्‍ट्रेलिया के प्रधानमंत्री माल्कम टर्नबुल से बात की

प्रधानमंत्री श्री नरेन्‍द्र मोदी ने आज श्री माल्‍कम टर्नबुल से बात की और ऑस्‍ट्रेलिया का प्रधानमंत्री निर्वाचित होने पर उन्‍हें बधाई दी। प्रधानमंत्री ने कहा, “थोड़ी देर पहले प्रधानमंत्री श्री माल्‍कम टर्नबुल और मैंने बात की है। मैंने उन्‍हें बधाई दी और अपनी शुभकामनाएं पेश कीं। मैंने उन्‍हें अपने जन्‍म दिवस पर बधाई देने के लिए धन्‍यवाद भी ज्ञापित किया। मैंने श्री टोनी ऐबट से बात की और भारत और ऑस्‍ट्रेलिया के बीच संबंधों को प्रगाढ़ बनाने के लिए उनके प्रयासों की सराहना की।”
प्रधानमंत्री श्री नरेन्द्र मोदी ने नागपुर में महाराष्ट्र समृद्धि महामार्ग का उद्घाटन किया

प्रधानमंत्री श्री नरेन्द्र मोदी ने आज नागपुर में हिंदू हृदयसम्राट बालासाहेब ठाकरे महाराष्ट्र समृद्धि महामार्ग के पहले चरण का उद्घाटन किया। इसकी लंबाई 520 किलोमीटर है और यह महामार्ग नागपुर और शिरडी को जोड़ता है। प्रधानमंत्री ने ट्वीट संदेश में कहा, “हम उच्च गुणवत्ता वाले बुनियादी ढांचे का विकास करने के लिए प्रतिबद्ध हैं और नागपुर और शिरडी के बीच महामार्ग इस प्रयास का एक उदाहरण है। इस आधुनिक सड़क परियोजना का उद्घाटन किया और महामार्ग पर यात्रा भी की। मुझे विश्वास है कि यह महाराष्ट्र की आर्थिक प्रगति को आगे बढ़ाने में योगदान देगा। प्रधानमंत्री के नागपुर पहुंचने पर उनका अभिनंदन किया गया। इस अवसर पर महाराष्ट्र के मुख्यमंत्री श्री एकनाथ शिंदे, महाराष्ट्र के राज्यपाल श्री भगत सिंह कोश्यारी, महाराष्ट्र के उपमुख्यमंत्री श्री देवेंद्र फडणवीस और केंद्रीय सड़क परिवहन एवं राजमार्ग मंत्री श्री नितिन गडकरी भी उनके साथ थे। पृष्ठभूमि प्रधानमंत्री श्री नरेन्द्र मोदी ने हिंदू हृदयसम्राट बालासाहेब ठाकरे महाराष्ट्र समृद्धि महामार्ग के पहले चरण का उद्घाटन किया। इस महामार्ग की लंबाई 520 किलोमीटर की है। यह सड़क परियोजना नागपुर और शिरडी को आपस में जोड़ती है। समृद्धि महामार्ग या नागपुर-मुंबई सुपर कम्युनिकेशन एक्सप्रेसवे परियोजना देश भर में बेहतर संपर्क और बुनियादी ढांचा उपलबध कराने के प्रधानमंत्री की परिकल्पना को साकार करने की दिशा में एक बड़ा कदम है। यह एक्सप्रेसवे 701 किलोमीटर लंबा है और लगभग 55,000 करोड़ रुपये की लागत से बनाया जा रहा है। यह एक्सप्रेसवे भारत के सबसे लंबे एक्सप्रेसवे में से एक है। यह एक्सप्रेसवे महाराष्ट्र के 10 जिलों और अमरावती, औरंगाबाद और नासिक के प्रमुख शहरी क्षेत्रों से होकर गुजरेगा। एक्सप्रेसवे आसपास के 14 अन्य जिलों में संपर्क को बेहतर बनाने में मदद करेगा। यह एक्सप्रेसवे विदर्भ, मराठवाड़ा और उत्तरी महाराष्ट्र के क्षेत्रों सहित राज्य के लगभग 24 जिलों के विकास में सहायता करेगा। प्रधानमंत्री गति शक्ति परियोजना के अंतर्गत बुनियादी ढांचा संपर्क परियोजनाओं की एकीकृत योजना और समन्वित कार्यान्वयन की प्रधानमंत्री की परिकल्पना का समर्थन करते हुए, समृद्धि महामार्ग दिल्ली-मुंबई एक्सप्रेसवे, जवाहरलाल नेहरू पत्तन न्यास और अजंता एलोरा गुफाओं, शिरडी, वेरुल, लोनार आदि जैसे पर्यटन स्थलों से जुड़ जाएगा। समृद्धि महामार्ग महाराष्ट्र के आर्थिक विकास को प्रमुखता से बढ़ावा प्रदान करने में एक परिवर्तन करने वाला सिद्ध होगा।
प्रधानमंत्री का छत्तीसगढ़, ओडिसा और पश्चिम बंगाल का दौरा

प्रधानमंत्री श्री नरेन्द्र मोदी श्यामा प्रसाद मुखर्जी रूअरबन मिशन का शुभारंभ करेंगे प्रधानमंत्री श्री नरेन्द्र मोदी रविवार को छत्तीसगढ़ के नया रायपुर में प्रधानमंत्री आवास योजना के अंतर्गत निर्मित होने वाले आवासों का शिलान्यास करेंगे। प्रधानमंत्री श्री नरेन्द्र मोदी छत्तीसगढ़ के राजनांदगाव स्थित कुरुभट में श्यामा प्रसाद मुखर्जी राष्ट्रीय रूअरबन मिशन का शुभारंभ भी करेंगे। इस मिशन का उद्देश्य सभी राज्यों और संघ शासित प्रदेशों में ग्रामीण विकास के केंद्रों का विकास करना है जिससे क्षेत्र का समग्र विकास किया सके। इस विकास क्षेत्रो को आर्थिक गतिविधियों,कौशल विकास,स्थानीय उद्यमशीलता का विकास और आधारभूत सुविधाओं की व्यवस्था कर विकसित किया जाएगा। प्रधानमंत्री श्री मोदी ओडिसा के बरगढ़ में एक जनसभा को संबोधित करेंगे। प्रधानमंत्री मोदी शाम को कोलकाता में गोड़िया मिशन और मठ के शताब्दी समारोह के शुभारंभ कार्यक्रम में भाग लेंगे।
प्रधानमंत्री नई दिल्ली में केंद्रीय मंत्री सर्बानंद सोनोवाल के आवास पर आयोजित बिहू समारोह में शामिल हुए

प्रधानमंत्री श्री नरेन्द्र मोदी नई दिल्ली में केंद्रीय मंत्री श्री सर्बानंद सोनोवाल के आवास पर आयोजित बिहू समारोह में शामिल हुए। प्रधानमंत्री ने ट्वीट किया; "मंत्रिमंडल में मेरे सहयोगी @sarbanandsonwal जी के आवास पर जीवंत बिहू समारोह में शामिल हुआ। भारत को असम की जीवंत संस्कृति पर गर्व है।"